আলু নয়, এই সবজিতেই স্বাদ বাড়বে পোস্তর

ওয়েব ডেস্ক: বাঙালি ভোজনরসিক (Food Lover)। ভালো-মন্দ খেতে পেলে আর কিছুই চাই না! পাতে নিরামিষ পদ (Veg Food) দেখলে নাক সিঁটকালেও, সপ্তাহের এক-আধটা দিন বিউলি ডাল পোস্ত রেঁধে দিলে সোনামুখ করে খেয়ে নেয় তাঁরা। পোস্তর দাম আকাশ ছোঁয়া হলেও, স্বাদের লোভে গ্যাঁটের কড়ি খসাতে প্রস্তুত বাঙালি। নিরামিষের দিনে আলু, ঝিঙ্গে পোস্ত তো প্রায়ই খান। কিন্তু এই সবজি দিয়ে পোস্ত রেঁধে দেখেছেন কখনও? বলছি পটল পোস্তর (Potol Posto) কথা। কচি পটলে তেলতেলে ঝাল ঝাল পোস্ত দিয়ে এক থালা গরম ভাত কিন্তু নিমিষে উধাও হয়ে যাবে। তৈরি করাও সহজ। ঝটপট রেসিপি টুকে নিন।

কী কী উপকরণ লাগবে?
পটল পোস্ত তৈরি করতে লাগবে ৪-৫ টা পটল, হাফ কাপ পোস্ত বাটা, হলুদ গুঁড়ো, কাজু বাদাম, কয়েকটা কাঁচালঙ্কা, সর্ষের তেল, চিনি, নুন।

আরও পড়ুন: এই প্রথম ওবিসিটি নিয়ন্ত্রণে নয়া গাইডলাইন আনছে কেন্দ্র

পদ্ধতি: নতুন স্বাদের এই পোস্তর রেসিপি তৈরি করতে প্রথমে পটলের খোসা ছাড়িয়ে দু-ভাগে ভাগ করে নিতে হবে। এবার পটলের টুকরোগুলোতে সামান্য নুন, হলুদ মাখিয়ে খানিকক্ষণ রেখে দিতে হবে। এবার কয়েকটা কাঁচালঙ্কা ও কাজুবাদাম দিয়ে হাফ কাপ পোস্ত একসঙ্গে বেটে নিতে হবে। এরপর একটা বড় পাত্রে সরষের তেল গরম করে পটলগুলি হালকা ভেজে তুলে নিতে হবে। এরপর ওই তেলের মধ্যে বেটে রাখা পোস্ত, কাঁচা লঙ্কা ও কাজুর মিশ্রণ দিয়ে বেশ কয়েক মিনিট কষিয়ে নিতে হবে। এবার অল্প চিনি এবং পরিমাণ মতো নুন দিয়ে ভাল করে নাড়াচাড়া করে ভেজে রাখা পটলগুলি দিয়ে দিতে হবে। মশলা থেকে তেল বেরিয়ে শুকনো হয়ে আসলে হাফ কাপ জল দিতে পারেন। পটল ভাল করে সিদ্ধ হয়ে মাখমাখ হয়ে আসলে উপর থেকে সামান্য সর্ষের তেল ছড়িয়ে দিন। ব্যস রেডি টেস্টি পটল পোস্ত! আর কি গরম ভাতে পরিবেশন করুন তেলতেলে ঝাল ঝাল পটল পোস্ত।
দেখুন অন্য খবর